- Sad je sve dobro. Na kućnoj sam njezi, moji najdraži nose me kao kap vode na dlanu. Osjećam se odlično - kaže Zoran Predin, koji je prošlog tjedna u KBC-u u Ljubljani operirao srce.

Glazbenik je, kaže, shvatio da nešto s njim nije u redu prije tri godine, kad mu je pozlilo.

Slijedi dug oporavak

- Ne znam zašto, ali svi zajedno tada su skupa sa mnom prvo pomislili da nešto ne valja u mojoj glavi. No nakon dugotrajnih pretraga dobio sam službenu dijagnozu: Predin, nemate ništa u glavi. Pa su se nakon toga liječnički pregledi spustili malo niže. Ustanovljeno je da imam urođenu manu na srcu - priča Predin. U dogovoru s doktorima, koji su ga posljednje tri godine kontrolirali, odlučio je to riješiti početkom jeseni.

- Operacija je prošla u najboljem redu. Nakon svega u šali sad kažem da imam novo srce, ali ostala mi je stara duša - smije se Predin. Objašnjava da je imao operaciju na otvorenom srcu tijekom koje su mu suzili aortu i promijenili srčane zaliske.

- Je li me bilo strah operacije? I je i nije. Ali znao sam da sam u dobrim rukama, pa sam samom sebi zadao cilj u sklopu kojeg sam poželio da se iz narkoze probudim bez cedulje na nožnom palcu. Kad sam vidio da sam to ostvario, nitko nije bio sretniji od mene - u šali kaže 54-godišnji glazbenik koji se prvi puta u karijeri našao na pravom bolovanju.

- Preda mnom je dug oporavak. Čekaju me odlazak u toplice i mnogo vježbanja, ali zato je moja stara duša na krilima mog novog srca već počela praviti planove i pisati nove pjesme. Imam novi prateći bend u kojem su bazični instrumenti gitara, harmonika i truba. Probe i dogovore zasad obavljam iz svog kreveta, a računam da ćemo, bude li sve u redu, prve nastupe imati potkraj ove godine. Što se oporavka tiče, zasad se sve odvija u najboljem redu. Rana na grudima sporo zacjeljuje, ali rekli su mi da je to normalno. Oko rane povremeno osjećam svrbež i zatezanje, ali kažu mi da je i to dio oporavka. Nemam još mnogo snage, ali sve ću to nadoknaditi jer mi apetit nije oslabio.

Priprema zdravu hranu

Normalno jedem, dobro, ipak manje nego prije, a pazim da se zdravo hranim. Što se pića tiče, s vremenom ću smjeti uz ribu na gradele popiti i čašicu crnog vina, a sva sreća je što sam se pušenja ostavio još prije dvadesetak godina. Tako mi cigarete, koje bi mi nakon operacije bile strogo zabranjene, neće faliti - govori glazbenik koji je, povjerava, nakon izlaska iz bolnice počeo ponovno otkrivati mirise.

- Iz svoje sobe sad život ponovno udišem punim plućima. I stvarno krasno miriše - kaže Predin.